РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број : 06-2/130-17

19. јул 2017. године

Б е о г р а д

ЗАПИСНИК

12. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 12. ЈУЛА 2017. ГОДИНЕ

На основу члана 42. став 4. седница је одржана ван седишта Народне скупштине у Црној Трави у просторијама Образовног центра „Милентије Поповић“.

Седница је почела у 12,00 часова.

Седници је председавао Љубиша Стојмировић, заменик председника Одбора.

Седници су присуствовали чланови Одбора: Наташа Ст. Јовановић, проф. др Марко Атлагић, Фатмир Хасани, Марко Парезановић и Милена Бићанин.

Седници је присуствовала Даница Буквић (Милетић Михајловић), заменик члана Одбора.

Седници нису присуствовали чланови Одбора: Муамер Зукорлић, Дубравко Бојић, Жарко Кораћ, Александра Јерков, Ђорђе Косанић, Жарко Обрадовић, Богдан Обрадовић, др Владимир Орлић, Ратко Јанков и Олена Папуга, нити њихови заменици.

Седници су присуствовали и: Славољуб Благојевић, председник Oпштине Црна Трава, Драган Костић, директор школског центра „Милентије Поповић“ у Црној Трави, Јелена Глигоријевић, начелница општинске управе Црна Трава и Александра Глигоријевић, директорка градске библиотеке.

Седницу је отворио Љубиша Стојмировић, заменик предсеника Одбора. На почетку он је истакао да je одржавање седница Одбора ван седишта добар начин да се осети присуство Народне скупштине у свим деловима Србије. Због тога је предложио да се 12. седница Одбора одржи у Црној Трави, у локалној школи која има дугу традицију у образовању у области грађевинарства, али која је услед неповољних демографских кретања дошла до ивице постојања. Овај проблем не погађа само Црну Траву, већ и највећи број руралних општина те је због тога на свима нама обавеза да учинимо све како би се ова негативна кретања зауставила и поврх тога уложили додатни напори у циљу унапређења образовања и васпитања у неразвијеним општинама.

Славољуб Благојевић, председник Општине Црна Трава, изнео је да је Општина Црна Трава најмања општина у Србији и да има свега 1660 становника, 14 месних заједница и 25 насељених места. Територија општине је велика, али и најређе насељена општина у Европи са 5 становника по километру квадратном. У период од 1960 – 1980 године, нарочито су биле изражене миграције, а тај тренд се и данас наставља. Привреда је слабо развијена и прилив инвестиција није задовољавајући. Он је апеловао да се на државном нивоу направи план како би се Црна Трава спасила од нестајања, а то би једино било могуће остварити новим насељавањем и новим инвестицијама.

Драган Костић, директор школског центра „Милентије Поповић“ у Црној Трави укратко је упознао присутне са историјом школе. Школа је основана одмах по завршетку Првог светског рата 1919. године и у школи се изучавао каменорезачки занат. До Другог светског рата школа је несметано радила, да би по доласку бугарске окупације школа била измештена 1943. године у Трн у Бугарској. Том приликом су однети и неки школски експонати, али је највећи број њих био враћен по окончању рата. Садашња зграда школе је направљена 1975. године, поседује и дом ученика. Протеклих година је уз помоћ донација из Европске уније реновирана. Највећи проблем са којим се школа тренутно суочава је смањен број деце. Такође, проблем претставља и то што је Министарство укинуло одељење са образовним профилом „економски техничар“ и школи доделило једно одељење са образовним профилом „трговац“, али за то није било довољно интересовања деце и то одељење је расформирано. Он је предложио да се у будућим законима на посебан начин третирају погранична и слабо насељена места и места са мешовитом популацијом, те би на тај начин био омогућен опстанак школа у руралним пределима. Такође, корисно би било уколико би Министарство омогућило да школа има неки атрактивнији образовни профил како би школа на тај начин приволела децу да остану у Црној Трави.

Народни посланик Фатмир Хасани указао је да највећу кривицу у овом случају сноси држава, услед непостојања стратегије развоја слабо насељених области. Потребни су конкретни пројекти и решења јер времена за губљење нема. Мало инвестиција у општине попут Црне Траве имало би огроман утицај на побољшање живота становника. Његова сугестија је да житељи Црне Траве сами покушају да пред надлежним институцијама више говоре о овим проблемима.

Марко Атлагић, члан Одбора, рекао је да проблем образовања у неразвијеним срединама постоји већ десетинама годинама. Нажалост, тај проблем није третиран ни Стратегијом образовања. Треба напоменути да овај проблем није везан само за Србију већ се са сличним проблемом суочавају и друге европске земље. Процена је да око 40% становништва живи у руралним пределима и да се та чињеница не сме занемарити. Због тога, у случају да се држава буде водила искључиво економским параметрима, многе школе би се угасиле, а то би имало катастрофалне ефекте по земљу. Један од начина за превазилажење проблема, попут оног са којим се суочава Црна Трава, могло би бити оснивање едукативних центара на нивоу месних заједница у коме би се образовало и одрасло становништво. Такође, увођење дуалног образовања имало би позитиван утицај на развој неразвијених средина. На крају излагања, он је додао да је добро да се о овом проблему разговара, а уколико би се у решавање укључили сви релеватни фактори сигурно је да би се до неког решења дошло.

Народна посланица Наташа Ст. Јовановић изнела је да Црна Трава има пуно потенцијала, пре свега у области производње еколошке хране и развоја заната. Можда би у том смеру требало тражити пут за развој Црне Траве и привлачења нових становника. Она је додала да се слаже са предлогом да се пограничне и неразвијне општине третирају у закону на посебан начин, због свог географског положаја, структуре становништва и економске развијености.

Народна посланица Милена Бићанин, изнела је да су многи грађевинари из Црне Траве широм света остварили значајне резултате у области грађевинарства, али да се у Црну Траву нису вратили из разних разлога. Можда је најважнији тај, што нису имали чему да се врате, јер је развој Црне Траве стао, а ништа није урађено како би се општина развијала и у неком другом правцу. Тренутно је демографски проблем горући у Црној Трави и уколико се настави овај негативан тренд, Црна Трава ће нестати. Она се такође сагласила да је за неразвијене општине потребно обезбедити у закону посебан статус, а у решавање проблема потребно је укључити и остале државне органе, локалне самоуправе и невладин сектор.

Члан Одбора Марко Парезановић је похвалио праксу одржавања седница ван седишта Народне скупштине и додао да је то добар начин приближавања институција грађанима. Црна Трава није изузетак и слични трендови миграције становништва из мањих у већа места погађа и много веће и развијеније земље од Србије. Образовни систем Србије јесте пренапрегнут и потребно је спровести рационализацију, али при томе се морају узети у обзир и потребе становника у малим и неразвијеним срединама. Он је похвалио предлог народног посланика Марка Атлагића да се у мањим местима отворе едукативни центри и да се на тај начин образовање учини доступним и у малим местима. Такође, он је предложио да локална самоуправа покуша да Црну Траву „учини видљивијом“ путем неког забавног садржаја или манифестације какве постоје у другим деловима Србије.

Народна посланица Даница Буквић, је указала да су демографски проблем и проблем рационализације у школама међусобно повезани и да је тешко пронаћи нове начине како би се привукли млади да дођу да живе у малим местима. Добра воља за решење проблема постоји, али треба видети које би решење дало најбоље резултате у што краћем року јер је стање на терену алармантно.

У наставку седнице заменик председника Одбора, проф. Стојмировић изнео је да је ова седница само први корак ка решавању проблема и да ће Одбор предузети све што је у његовој моћи да се помогне Црној Трави, али и свим другим неразвијеним општинама. Овом приликом, као мали вид помоћи, он је донирао библиотеци одређени број књига, на чему му се захвалила Александра Цветковић, директорка библиотеке.

Јелена Глигоријевић, начелница Општине Црна Трава, истакла је да је општина конкурисала код надлежног министарства за средства за подстицање популационе политике, али и да су већ одборени пројекти на измаку, те би због тога у наредном периоду требало сугерисати министарству да одобрени пројекти обухватају дужи временски период за реализацију

На крају седнице чланови Одбора су се сагласили да се о ставовима изнетим на седници Одбора информише Министарство просвете, науке и технолошког развоја.

Седница је завршена у 13,40 часова.

СЕКРЕТАР ЗАМЕНИК ПРЕДСЕДНИКА

Драгомир Петковић проф. др Љубиша Стојмировић